SKRIFTLIG FORESPØRGSEL E-3659/02

af Rosa Miguélez Ramos (PSE) til Kommissionen

(18. december 2002)

Om: Olieforureningen i Galicia finansielle ressourcer

Hvilke finansielle ressourcer overvejer Kommissionen efter katastrofen forårsaget af olietankskibet Prestiges forlis at stille til rådighed for at afhjælpe de alvorlige socioøkonomiske konsekvenser, denne katastrofe vil få for EU-regionen Galicia, der henhører under mål 1, og som har et lavt udviklingsniveau?

Hvilke konkrete anmodninger har Kommissionen i denne forbindelse modtaget fra den berørte medlemsstat?

Svar afgivet på Kommissionens vegne af Michel Barnier

(26. februar 2003)

Kommissionen ønsker at gøre rede for, hvilke specifikke foranstaltninger der findes på EU-plan til finansiering af de aktiviteter, der iværksættes for at udbedre følgerne af Prestiges forlis. Der findes således en række EU-finansieringsinstrumenter, som kan benyttes til at dække omkostninger, som ikke er omfattet af forsikringsordninger.

Med hensyn til foranstaltninger til bekæmpelse af følgerne af olieudslip i regioner i medlemsstaterne kan de pågældende myndigheder for det første inden for rammerne af de midler, der er afsat for hele perioden 2000-2006, og med skyldig hensyn til prioriteterne for den økonomiske udvikling få adgang til samfinansiering under Den Europæiske Fond for Regional Udvikling (EFRU).

Inden for rammerne af det operationelle program for Galicia for perioden 2000-2006 og under EF-støtterammen for Spanien, mål 1-regioner, kan forvaltningsmyndigheden for det operationelle program (i dette tilfælde det spanske finansministerium, der deler ansvaret med regeringen i Galicia) efter godkendelse af overvågningsudvalget for denne intervention ændre programtillægget, således at der afsættes flere ressourcer til foranstaltninger, der kan bidrage til bekæmpelsen af katastrofens følger, uden at der dog kan ændres ved de beløb, der er afsat til de enkelte prioriterede felter i det operationelle program. Disse ændringer kunne ligeledes have betydning for foranstaltningernes samfinansieringssats.

I henhold til artikel 14, stk. 2, i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) kan det operationelle program ændres, hvis der sker vigtige ændringer i den samfundsøkonomiske situation eller på arbejdsmarkedet. En sådan ændring, som skal forelægges til godkendelse i Kommissionen, vil gøre det muligt at ændre de finansielle beløb, der er afsat til de enkelte prioriterede felter.

De spanske myndigheder har til dato kun givet udtryk for deres vilje til at anvende foranstaltning 3.5 (Actuaciones medioambientales en costas) under det operationelle program for Galicia for perioden 2000-2006, hvortil der fra EFRU er afsat 64 516 472 EUR til gennemførelsen af visse rensningsaktiviteter.

For det andet kan samhørighedsfonden bruges i overensstemmelse med fondens vanlige procedurer, hvis de spanske myndigheder skulle ønske det, i forbindelse med arbejdet med vraget, som ligger inden for Spaniens eksklusive økonomiske zone.

For det tredje modtog Kommissionen den 14. januar 2003 en formel anmodning fra de spanske myndigheder om at ansøge om midler fra Solidaritetsfonden til dækning af omkostningerne til arbejdet med at rense kysten i Galicia efter olieudslippet på grund af Prestiges forlis.

Kommissionen behandler nu anmodningen på grundlag af de deri indeholdte oplysninger og vil svare så hurtigt som muligt i overensstemmelse med forordningens krav.

Kommissionen vil dog erindre det ærede medlem om, at Den Europæiske Solidaritetsfond (EUSF) navnlig blev oprettet med det formål at yde støtte i forbindelse naturkatastrofer, og at støtteberettigelseskriterierne er temmelig specifikke. Fonden kan kun bruges til at yde umiddelbar finansiel støtte i overensstemmelse med de kvalifikationskriterier, der fremgår af EUSF-forordningen(2). Der kan kun gribes ind for at bidrage til at finansiere det offentliges udgifter i forbindelse med udbedring af skader, der ikke er dækket af forsikringsordninger. Den kan ikke dække økonomiske tab (f.eks. for fiskere eller turistindustrien).

(1) EFT L 161 af 26.6.1999.

(2) Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond, EFT L 311 af 14.11.2002.